Chuir Oifig an Ombudsman in iúl don PSNI nár scaoileadh an cháipéis sin go dlíthiúil. Chinn an PSNI nár mhór ‘gadaíocht’ na cáipéise a fhiosrú mar go mb’fhéidir go gcuirfeadh an t-eolas inti beatha i mbaol. D’iarr siad ar phóilíní Durham é sin a dhéanamh. Dúirt George Hamilton, Príomh-Chonstábla an PSNI gur tugadh an cúram d’fhórsa Durham chun a léiriú go poiblí go mbeadh an fiosrú neamhspleách – go bunúsach, theastaigh uaidh a chinntiú nach bhféadfaí claonadh a chur i leith an PSNI. Bhí sé fánach aige.